
Kəsmə şikəstə qanad



Bu kitab yaşayışımın üç sevgi nüqtəsinə təqdim olunur: Bir ömür şərəflə yaşayan atam Şəkur Nikfal, Sədaqəti evimizi işıqlandıran anam Mərziyə Həsənxanı, Və məhəbbəti bu kitabı sona çatdıran həyat yoldaşım Nəsrin Əlizadə.




Yara yara

Bir gün axır könül quşum qol- qanadı yara yara

Qanadlanar yara tərəf hicran qəlbin yara yara



Eşq aləmi çox gözəldir, çox da gözəl qaydası var

Aşiq keçir öz canından, vurmur ancaq yara, yara



Araz gəlir dəyir daşa, belə deyir daşa daşa

Vurubdu könlümə mənim Xançobanla- Sara, yara



Əgər gülü saraltdılar xara denən çox tələsmə

Məyər gülə yara vuran, vurmayacaq xara yara,



Ürəklərə baxsan əyər hər birində min yara var

Qoca səyyaddı bu dünya bilir vura hara yara



Zaman tutdu kamanını oxun atdı mənə sarı

Könlüm oldu iki para, para niskil para yara



Ox yarası gedər axır, getməz ancaq dil yarası

Yara əyər dildən olsa necə gələr kara, yara?



Gecə gəldi gün qaraldı belə dedim öz- özümə;

Necə fələk razı olur ağa vura qara yara?



Deylər yoxa ziyan gəlməz kaş var olum ziyan gəlsin

Yox ki, yoxdu (Fəryad) denən dəysə dəyər vara yara.



Ərdəbil 66/6/16 Əsəd nikfal "Fəryad"




Fərəhli baxış

Bu qəzəlin başlanışı əziz qardaşım Allahverdi nikfal "Milad"dandır

O qədər qəm qalayıbdır zəmanə könlümdə

Çəkir tənuri cəhənnəm zəbanə könlümdə



Bu könlüm oxşasa gər qanlı səngərə nə əcəb

Edəndə tiri bəlaya kəmanə könlümdə



Qələm əlimdə kağaz sinəsində od qalayır

Yanıqlı kəlmə gələndə bəyanə könlümdə



Quşun çəməndə qana batmağın inanmazdım

Boyanmasaydı əyər arzı qanə könlümdə



Əyər ki quş kimi hər damə uymadım ancaq,

Salıbdı yer yaralar danə- danə könlümdə



Fərəhli bir baxışa yer tapanmıram neylim?!

Qəm adlı bayquş edib aşiyanə könlümdə



Zəhərli dil yarasından hüşəndim, ağlamadım

Çox idi yoxsa gözümçün bəhanə könlümdə



Vəfadan ayrı gəzən kimsədən vəfa umdum

Vuranda bəzri məhəbbət cəvanə könlümdə



Alovludursa içim dağ kimi yaşıldı başım

Sızıltılar oxuyurlar təranə könlümdə



Bu gözlərimdən əyər süzsə min, sükutlu baxış

Yaşıllanar yenə (Fəryad)ə lanə könlümdə.



Tehran 74/5/21 Əsəd nikfal "Fəryad"




Ata- qardaş

Savalan bağrı tək od ilə dolsam

Baharın döşündə gül kimi solsam

Namərdlər qarşında köməksiz olsam

Qardaş çağıraram, ata səslərəm.



Onlar bir tərəfdə mən bir tərəfdə

Quş bir tərəfdədir dən bir tərəfdə

Yolumu bağlasa çən bir tərəfdə

Qardaş çağıraram, ata səslərəm.



Ayrılıq can tapıb rəngə gələndə

Qüssələr mənimlə cəngə gələndə

Qürbətdə nəfəsim təngə gələndə

Qardaş çağıraram, ata səslərəm.



Ata bir nemətdir böyükdür adı

Qardaşdır qardaşın qolu- qanadı

Bir az acılaşsa ağzımın dadı

Qardaş çağıraram, ata səslərəm.



Düşəndə dumana batanda çənə

Qalanda qəfəsdə baxanda dənə

Daldan namərd oxu dəyəndə mənə

Qardaş çağıraram, ata səslərəm.



Baş alçaqlananda ayaq güləndə

Dərya quruyanda bulaq güləndə

Ürək ağlayanda dodaq güləndə

Qardaş çağıraram, ata səslərəm.



Ərdəbil 78/4/24 Əsəd nikfal "Fəryad"




Qızıl qəfəs

Könül qan ağla ki, meyxanələr çıxıb yaddan

Öpüşlü, sevməli peymanələr çıxıb yaddan



Sınıq ürəklərə yol göstərər qızıl sözlər

Neçün bu gəncli viranələr çıxıb yaddan



Tikanlar üz- gözünü yel tumarlayır çöldə

Hənalı saçlar üçün şanələr çıxıb yaddan



Quşun da quşluğunu simu zər alıb əldən

Qızıl qəfəs düzəlib lanələr çıxıb yaddan



Xəcalətindən ərir olsa qeyrəti şəmin

Eşitsə baxçada pərvanələr çıxıb yaddan



Haçandı həlqələyən yoxdu eşq zəncirin

Bu çöldə olamaya divanələr çıxıb yaddan,



Çəməndə danələri danə- danə yel aparır

Qəfəsdə quşlar üçün danələr çıxıb yaddan



O gün ki (Fəryad)ımı bağladı qıfıllı sükut,

Tikan dil açdı ki, reyhanələr çıxıb yaddan.



Gəlin verək əl- ələ eşqi düşməsin gözdən

Deyər tanışları biganələr çıxıb yaddan.



Tehran 76/10/20 Əsəd nikfal "Fəryad"




Alovlu qanad

Qaralsa göyçək üzündə sarı tel ahimdən

Şəlalə saçlarını gizlədər zil ahimdən



Yel əssə şölələnər şaxələr ağaclarda

Ki bir alovlu qanad borc alıb yel ahimdən



Mən olduğum yerə bir kimsə üz dolandırmır

Gəlibdi təngə müsibət çəkən el, ahimdən



Sərinlik ummasın ellər sərin bulaqlardan

Bulaq nədir, olub od parçası sel, ahimdən



Fələq mənimlə nəfəslənsə göy də körpü vurar

Şəfəq bağında bitər odlu bir gül ahimdən



Dəyəndə zəxmə tara od tutardı üç mahur

Sızıltı öyrənə bilsəydi bir tel ahimdən



Alovlu ahımı yellər aparsa səhrayə

Alovlu dağ kimi (Fəryad) edər çöl ahimdən.



Tehran 77/1/28 Əsəd nikfal "Fəryad"




Bəlalı bəxt

Nə halda gördü məni çıxdı daş daşlıqdan

Baş üstə çıxdı ayaq, oldu baş başlıqdan



Məramı əyri olandan sədaqət umma könül

Nə düzlük öyrənəcək əyri qaş, qaşlıqdan?



Daşın başında unutmaz özün həmasəli moc

Əyər bezikməsə bir damcı yaş yaşlıqdan



Eləy ki gördü mən, məndə qalsam ölməliyəm

Hüşəndi bir üzük üstündə qaş qaşlıqdan



Bəlalı bəxtə dedim məndən əl çək insafsız

Dedi nəcür çəkər əl çöldə daş daşlıqdan



Qazan üzün qara olsun o qədər dözdün oda

Heç oldu ayran axır çıxdı aş aşlıqdan.



Tehran 77/8/5 Əsəd nikfal "Fəryad"




Qəm hicləsi

Güllər dil açar vay- şüvənə, yellər əsəndə

Könlüm çobalar sinədə nilufər əsəndə



Qəm hicləsi göydə qurular ox pər açanda

Pərvaz batar matəmə qanlı pər əsəndə



Ey kaş bu ehsasım hərarətli qalaydı

Ağuşə alaydım çiçəyi yellər əsəndə



Ey kaş sədəf dərdə dözə qövhərə xatir

Röyası şərabın dağılar sağər əsəndə



Ey kaş qələm titrəməyə susmaya barmaq

Ehsas, dumanlıqda yaşar bavər əsəndə



Ey kaş səsim əsməyə (Fəryad)ə gələndə

Zülfün əli əldən üzülər məcər əsəndə.



Tehran 77/8/20 Əsəd nikfal "Fəryad"




Aysız

Atifə sultanıyam ancaq saraysızlardanam

Itmişəm saysız yananlar içrə saysızlardanam



Odlu qəmlər doldurubdur sinəmə çıxmır səsim

Bir susan vulqan kimi çoxdandı haysızlardanam



Od tutub yansam işıqlandırram aysız dağları

Kim bilən bilsin günəşsizlərdən, aysızlardanam



Gözlərimdən parça- parça od yağır damanimə

Ildırım vurmuş çöləm, çöllərdə çaysızlardanam



Şuru naləm yandırar dindirsələr saz tək məni

Dadlı bir səs olsa da məndə nanaysızlardanam



Məndə eşq öldü, ürək əyləşdi səssiz ağladı

Oxşayan yoxdur məni ey vay ki vaysızlardanam



Yarə naz etməkdə tay yoxdur mənə səbr etmədə

Mən də öz nöbəmdə bu dünyadə taysızlardanam



Ildırım tək (Fəryad)a gəlsəm buluddan söz yağar

Əhli dil yoxdur onunçün dad- haraysızlardanam.



Tehran 78/11/24 Əsəd nikfal "Fəryad"




Day məni minnətləmə

Evcikimi daşladın day məni minnətləmə

Eşqi daşa tuşladın day məni minnətləmə



Mən ağacın boynuna at kimi mindim çapam

Tez atımı daşladın day məni minnətləmə



Yaz kimi biz yam yaşıl bir oyuna başladıq

Sən niyə tez qışladın day məni minnətləmə



Qarnına çəkdin sabın verdilə bal bəlləsin

Yoldaşı ac boşladın day məni minnətləmə



Harda hava çaldılar bizləri oynatmağa,

Orda ninaşnaşladın day məni minnətləmə



Bizdə gəlib oynadın nöbə yetişcək sizə,

Ağlamağa başladın day məni minnətləmə



Oynamaq olmaz belə çıx bizim evdən çölə

Sən ki dığal xoşladın day məni minnətləmə



Lal dilə gül bağladın, amma məni görcəyin,

(Fəryad)ı alqışladın day məni minnətləmə.



Ərdəbil Əsəd nikfal "Fəryad"




Yüngül- ağır

Sonsuz zəmanə bir qarı tək hey sağır bizi

Bilməm tanitdırıb ona kim fağır bizi?



Qəm çəkmişik o qədri ki qəm bizdə canlanır

Gözlər bulud kimin danışanda yağır bizi



Bundan belə gəlinləri boğmaqda sus araz

Xanlar yüyürsə üstünə hay sal, çağır bizi



Uçmaqda yüngül ol uca dağ tək ağır yaşa

Bilsin kimik yel eyləsə yüngül, ağır bizi



Koroğludur bizim ata, Babək nişanlıyıq

Yaddan çıxılsalar çağırarlar sağır bizi.



Ərdəbil 81/8/14 Əsəd nikfal "Fəryad"




Özüm kimiyəm

Hər bir söz deyiləm yazasan məni

Kəsə yol deyiləm azasan məni

Ya bir qəbir kimi qazasan məni

Hər nəyəm özüməm özüm kimiyəm

Hər nəyəm özüməm özüm kimiyəm.



Qorğa tək sac içrə oynamaram mən

Hər aşda qarışıb qaynamaram mən

Necə ki yazıram o cür varam mən

Şerimdə yaşaram sözüm kimiyəm

Hər nəyəm özüməm özüm kimiyəm.



Özümdən çıxmaram boş təbil kimi

Ayaq yalamaram yağlı dil kimi

Süpürgələnmərəm zir zibil kimi

Külə dönməmişəm közüm kimiyəm

Hər nəyəm özüməm özüm kimiyəm.



Yaşıl yaşamasam yazdan demərəm

Sızıltı bilməsəm sazdan demərəm

Dözümüm olmasa nazdan demərəm

Dözmüşəm dözürəm dözüm kimiyəm

Hər nəyəm özüməm özüm kimiyəm.



Sazım qırılıbsa sözüm danışır

(Fəryad)ım yanıbsa közüm danışır

Dodağım susubsa gözüm danışır

Gözümdən sor məni gözüm kimiyəm

Hər nəyəm özüməm özüm kimiyəm.



Ərdəbil 82/1/5 Əsəd nikfal "Fəryad"




Yeddi göy qeyrət

Duyğular nəşi gedir qəbrə güman çiynində

Neçə Zəhhak ilan vardı zaman çiynində



Qopba- qopba düzülən düzlüyü görsəydi fələk

Min palaz ulduz oturmazdı yalan çiynində



Qanı yoxlar qəfəsində nə susubsan qanad aç

Yeddi göy qeyrətə bax üç ləkə qan çiynində



Qat ba qat yağ oturubdur aşın üstündə baxın

Inanın ki yaşayır yağlı yavan çiynində



Qaç ha qaç düşdü qara yel yügürəndə qapıya

Sarı tel qız kimi gün qaldı duman çiynində



Ovçu qoycaq dizini torpağa ceyranlıqda

Ox əlində özün öldürdü kaman çiynində



Bu qaranlıqda yerin hər gecə bir çiyni batır

Günəşi saxlaya bilmir bu batan çiynində



Çox cavan qəbrə qoyubdur qoca dünya əzizim

Qoca torpağə gedər gərçi cavan çiynində



Odlu (Fəryad)ə dönüb sonsuz ürəklərdə yaşa

Deməmiş getdi fılankəs də fılan çiynində



Ərdəbil 82/2/15 Əsəd nikfal "Fəryad"




Qaragün

Sübh açıldı yenə gəldi qara gün

Hayana getməliyəm mən qaragün?



Ürəyimdir ki bürünmüş kəfənə

Sanma dağlarda batıbdır qara gün



Mavı göy də sarı tel bir qız tək

Saçlarından asılıbdır dara gün



Çaylar aynandı ağaclar darağın

Yaylığı aç saçını bir dara gün



Gərçi yarım mənə gün ağlamadı

Bir ömür ağlamışam mən yara gün



Göy qucağında sızıldar yarası

Anasından da görübdür yara gün



Bir yeri yoxdu qalıbdı arada

Hara getsin, hara getsin hara gün?!



Yalvarır sən geri dur mən də çıxım

Nə rəvadır ki, aya yalvara gün



Ürəyi yanmış o da mən kimidir

Öz əlindən də gəlib zinhara gün



Araza tüşdü Muğan tutdu alov

Xançoban söylədi olmuş Sara gün



Nə gözü dardı bu dünya ki qoyub

Yeddi göy süfrəsinə bir para gün



Şahi şətrənci fələkdir (Fəryad)

Mat olub küfrilə iman ara gün.



Ərdəbil 82/5/12 Əsəd nikfal "Fəryad"




Can- can

Yandın ürəyim kimsə sənə yanmadı can can

Şam tək əridin sübhün işıqlanmadı can can



Hər kimsədən əl tutdun ayaqdan səni saldı

Yansın o ürəklər ki sənə yanmadı can can



Can- can ürəyim hər gülə güldün tikan oldu

Yaz da yazıya döndü yaşıllanmadı can can



Hər qəmli baxışda bulaq oldun gözüm ancaq,

Bir göz də sənə dünyada islanmadı can can



Sən daşlara da can dedin əfsus ürəklər

Döndü daşa daş qandı olar qanmadı can can



Sevdanı dananlar səni dandı günə çıxdı

Soldu o sevənlər ki səni danmadı can can



Səyyad quran torlara ovlandı o ceyran

Düz eşqinə könlüm nədən ovlanmadı can can



Üzlüklərə aldandı o qədr aynalı könlüm

(Fəryad)ə gələn düzlüyü düz sanmadı can can.



Ərdəbil 82/5/20 Əsəd nikfal "Fəryad"




Xəbər al

Nalədən gizlənən əhvalımı neydən xəbər al

Məni məndən ayıran halımı meydən xəbər al



Güzgü könlüm niyə sındı daş ürəklərdən sor

Quş uçanda niyə batdı qana, leydən xəbər al



Yıxılıb durmağıma baxma, sınıq pəncərəyəm

Ev yıxıldı, duvar uçdu niyə?! Peydən xəbər al



Tutulubdur ürəyim daxmadakı kölgə kimi

Günəşin oynağını güllü güneydən xəbər al



Hər nə gəldi başıma bilmədim hardan gəldi

Qıç ki pambıqla daşı seçmədi keydən xəbər al



Lalənin də qarışıb qırmızı göz bəxi qana

Dili gəlmirsə sözə qanlı gileydən xəbər al



Mərd ayaq üstə duranmaz ki, dağı dağ əridir

Dizi üstə yerə çökmək nədi heydən xəbər al



Qal ürəklərdə yaşa yaz ya da qış, getməlisən

Inamın yoxdusa fərvərdinə, deydən xəbər al



Dedim ay dağ dayaq ol sevgimə dağ söylədi eyyy

Susdu (Fəryad)ıma səs vermədi eydən xəbər al.



Ərdəbil 82/6/9 Əsəd nikfal "Fəryad"




Ala qarğa

Min il yaşasa zillət içində ala qarğa

Sanmam ki ürəklərdə qalarğı qala qarğa



Bir an yaşamaq, min il ölümdə yaşamaq yox

Azadlığı kaş dalğadan ilham ala qarğa



Əl tək qanadın gör nə açır quşlar uçanda

Sankı çevirirlər sənə göydən ala, qarğa



Quzğunlar ara ay sarı bülbül nə gəzirsən?

Qan qaynağıdır burda çıxartmaz bala qarğa



Azad yaşamaq, az yaşamaq, naz yaşamaqdır

Qartaldan əyər anlasa qalmaz dala qarğa



Bir yerdə ki hammı gözü satmış çəlik almış

Var qorxu qaranquşları gözdən sala qarğa



Gah bağda gəzir gah dolanır zir- zibil içrə

Sən düşmə könül düşsə də haldan hala qarğa



Bilməm nədi bu, quşdu ya da göydə uçan heç

Bir an mıxa döydü daha bir an nala qarğa



Bayquşlarılan qol- boyun et ancaq, ilahı,

Qıyma yaralı durnanı tez- tez çala qarğa



Aydın səhərin üz- gözünü sən qoru (Fəryad)

Çal- çal gecəsi əysə boyun çalçala qarğa.



Ərdəbil 82/7/1 Əsəd nikfal "Fəryad"




Göz var işıq yox

Gəl oxşayaq gülə güllükdə jalədən gizlin

Gülə- gülə saralaq odlu nalədən gizlin



Yerə düşəndə də göydən yamaclara səpilək

Ölək, dirilməyə xatir şəlalədən gizlin



Gərəkdir alnı açıq dalğalar kimi yaşayaq

Bu alnımızda yazılmış həvalədən gizlin



Alovlu sözlərilən gəl gedək dodaq dodağa

Ölüncə keflənək ancaq, piyalədən gizlin



Günəş də bizlərə göz versə ay işıq verməz

Ekiz tay ulduzum ol parla halədən gizlin



Yanır, qana boyanır dağ içində səssizlər

Çıraq çilçilədən,lalə lalədən gizlin



Inan gözümdəki (Fəryad) dərd naməsidir

Bu sirri sən oxu sən bil risalədən gizlin.



Ərdəbil 82/7/5 Əsəd nikfal "Fəryad"




Gizlin ax vay

Hər neçə quş vurdular bizdən sayın gizlətdilər

Ovçular ox atdılar ancaq yayın gizlətdilər



Bildilər ki xonça sındı, buxça getdi taxçaya

Süfrədən çərşənbələr, bayram payın gizlətdilər



Gördülər ki gözlərim ay tək dananmır gördüyün

Bir tayın yandırdılarsa bir tayın gizlətdilər



Vurdular hər kəs dilə gəldi, dönüb əl çaldılar

Nay nay içrə əhli dərdin ax- vayın gizlətdilər



Qorxdular ki göz yaşı gözdən düşə mirvarı tək

Dalğanın sahil döşündə nay- nayın gizlətdilər



Qarğalar nərgis yatan gülşəndə qar- qar yağdılar

Baxçada sızğın yelin də lay- layın gizlətdilər



Üzdən ahu daldan ancaq qurda bənzər çoxları

Güzgülərdə bunların çirkin tayın gizlətdilər



Boş təbil tək bəski yersiz dil töküb hay saldılar

(Fəryad)ın da tar kimin odlu hayın gizlətdilər.



Ərdəbil 82/7/10 Əsəd nikfal "Fəryad"




Ağzımı açma

Bir sözəm yandığıca köz- köz özümdən süzürəm

Bir dağam coşduğuca odlu gözümdən süzürəm



Bir saat tək bilə bilməm ki niyə yol gedirəm

Addım- addım nə deyim ancaq özümdən süzürəm



Qanlı tel bir taram aydınlıq uman aynalara

Pərdə- pərdə dilə gəldikcə sözümdən süzürəm



Yasda da, toyda da şam tək yanıram mən qaragün

Dözürəm hər oda dözdükcə dözümdən süzürəm



Odlu bir (Fəryad)a bənzər gözümün hər baxışı

Ağzımı açma ki səssizcə közümdən süzürəm.



Ərdəbil 82/11/1 Əsəd nikfal "Fəryad"




Hörümçək toru

Adı batmış tarımın yandı dili batdı səsi

Nə qədər silkələdim vermədi hay batdı səsi



Tel bə tel yoldu saçın tökdü hörümçək yoluna

Tozlu bir taxçada şeytan toruna satdı səsi



Əl yetirsəydim ona dindirəcəkdim ürəyin

Nə mənə əlləri çatdı nə sənə çatdı səsi



Tar gələndə dilə oynarsa gəlinlər, qızlar

Göz giləmdə yaşı bilməm nədən oynatdı səsi



Tar da gördü səsi çıxsa dili kökdən çıxacaq

Tutdu hop tutmadı bir dəm hələlik atdı səsi



Atdım əl pərdəsinə dırnağıma qan doldu

Pərdə- pərdə ürəyimdə qanı qaynatdı səsi



Öldü tar sinəmin üstündə yetim qaldı simi

Başladı vay- şüvənə ağladı ağlatdı səsi



Bir sınıq tar kimi (Fəryad) elədim dinlə: məni

Dinmədi susdu bu susqunluğu dığlatdı məni.



Ərdəbil 83/2/2 Əsəd nikfal "Fəryad"




Bilməm nə deyim

Nə deyim, ax nə deyim, gözə qaşdan nə deyim

Sən də döndün daşa bilməm, daşa daşdan nə deyim



Hey daşır çırpçalanır, həsrəti əmlik quzunun

Bir sağılmış qoyuna, daşa daşdan nə deyim



Ürəyim doldu, qəmim daşdı, yuxum islandı

Yuxusuz gözlərimə, bir belə yaşdan nə deyim



Qaşa xatir üzüyüm, ağzın açır hər gələnə

Qaş- gözün atmadadır qaş, belə qaşdan nə deyim



Sel də olsam, daşa dəydikcə başım parçalanır

Ayaq altında qalan daşlara, başdan nə deyim



Savaşırlar küçəmizdə, biri kardır biri kor

Bu eşitmir o da görmür bu savaşdaş nə deyim



Daş çörəkdən çıxır, evimizdə çörək də daşdan

Belə qismətdən o daşdan bu, lavaşdan nə deyim



Biri azdır,biri çoxdur, biri acdır, biri tox

Yağlı boşqablara bilməm yavan aşdan nə deyim



Sukut iftarını (Fəryad)ilə istirdim açam,

Ağzımı açcaq azan verdi obaşdan nə deyim.



Ərdəbil 83/3/6 Əsəd nikfal "Fəryad"




Qoca subay söz

Nə ay günəşdi, nə bir ulduz aydı şerimdə

Nə yaz yazıqdı, nə qış odlu yaydı şerimdə



Kaman kamandı, ox oxdu, bəla bəladı, su su

Nə əyri düz, nə də ax- vay oxaydı şerimdə



Tacım əlimdisə təxtim tikanlı bəxtimdir

Hayan bilir ki, hayanlar saraydı şerimdə



Apardı sel Saranı mahnadır ki, ölməyə səs

Sazın döşündə axan mahnı, çaydı şerimdə



Mənim sinəmdəki odlar əkilməmiş göyərir

Qəzəl- qəzəl qoca sözlər subaydı şerimdə



Şirinlik umma sözümdən ki, daddığım acıdır

Içim- içim acılıq dadlı paydı şerimdə



Bir anda min dəli duyğu içimdə sancı çəkir

Çəkən bilir ki bir an, doqquz aydı şerimdə



Bulud dalında səsim bir günəş kimi tutulub

Bu kölgələr ki, görürsən haraydı şerimdə



Eşitdi (Fəryad)ımı bir gecə qonum- qonşu

Bütün şəhər bilir indi nə haydı şerimdə.



Ərdəbil 83/8/10 Əsəd nikfal "Fəryad"




Dan ulduzum

Doymayıb səndən gözüm, qal batma ay dan ulduzum

Dadlı bax məndən, məni al batma ay dan ulduzum



Görmürəm sənsiz məni aç gözlərin can ver mənə

Yatma tezdir kipriyin çal batma ay dan ulduzum



Sən yayılcaq göylərə sübh eylədi ağzın şirin

Bax, buludlardan yağır bal, batma ay dan ulduzum



Gec gəlib tez getmə ay ulduzların son elçisi

Dəstə gül bağla gətir hal, batma ay dan ulduzum



Bir qaranlıq daxmadır könlüm itirmiş qibləsin

Kəbəm ol görsən, işıq sal batma ay dan ulduzum



Göydə göyçək görsənirsən yandırırsan aşiqi

Al yanaqda sankı bir xal batma ay dan ulduzum



Qal bir az da həm yetişsin həm şirinləşsin dilim

Yoxsa söz- söhbət qalar kal batma ay dan ulduzum



Ildırım tək göylərə imza vur ad yaz, sonra get

Qanlı bir (Fəryad)ilə lal batma ay dan ulduzum.



Ərdəbil 84/1/26 Əsəd nikfal "Fəryad"




Kim kimədi

Ey qələm tülkünü gəl şir eləyək kim kimədi

Bir çürük taxtanı şəmşir eləyək kim kimədi



Lal zülümlər ələm etdi ölümü elm adına

Biz də gəl lal zəbəri zir eləyək kim kimədi



Axirət nisyədi dünyadə hamı nəqdi gəzir

Bu hesablan ikini bir eləyək kim kimədi



Indiki qədri bilən yoxdu qızıl gül ya tikan

Dəm bə dəm yel kimi təğyir eləyək kim kimədi



Quşu azad eləyəyib göyləri ancaq qurudaq

Qanadı uçmağa zəncir eləyək kim kimədi



Yağlı olsa yuxumuz öz kasamızdan danışaq

Yavanın qonşuya təbir eləyək kim kimədi



Min ürəkdən qan alıb bir damar ehsan eləyək

Zülmilə xalqı nəməkgir eləyək kim kimədi



Tez gələk imlamız olsa kilasa bist aparaq

Min kitab inşada təxir eləyək kim kimədi



Az yaşa naz yaşa təfsirini kimdir oxuya

Sərfəli süfrəni təfsir eləyək kim kimədi



Günəşin yerdə qıçın bağlasalar gör nə çəkər,

Ruh (Fəryad)ı zəmingir eləyək kim kimədi.



Ərdəbil 86/1/10 Əsəd nikfal "Fəryad"




Kəsmə şikəstə namaz

Günəşlə qol- boyun ollam duman aman versə

Özümdə doğrula billəm güman aman versə



Yazın qonaqlıq ayın, quşların hayın- harayın

Atüşkədən xəbər allam boran aman versə



Sinəmdə quylanan arzım açar qızıl çətrin

Dəfinə üstünə çökmüş ilan aman versə



Baxış danışsa inam doğrular, dilək dil açar

Dili ağızda qurutmuş yalan aman versə



Dilim ki, var deyə billəm aşıq çal öz havamı

Məni öz istəyinə oynadan aman versə



Sinəmdə kəsmə namazın qılar şikəstə sazım

Qəza- qədər uzaq olsa zaman aman versə



Dadar sükutu qaranlıqda çırpınan (Fəryad)

Boğuntudan ucalan dad- aman, aman versə.



Ərdəbil 86/1/15 Əsəd nikfal "Fəryad"




Çərşənbə payı

Ürəyim versə bir kəlmə əyər hay sözümə

Yeri vardır desələr vay özümə, vay sözümə



Yam yaşıl yaz nəfəsin canda qonaq saxlamasa

Quru çərşənbə kimi kim verəcək pay sözümə?



Zəxmə- zəxmə günəşin tellərinə verməsə səs

Ulduz- ulduz qulaq asmaz gecələr ay sözümə



Bir dəniz qucağın açmasa yol yorğununa

Ağlaya- ağlaya atmaz özünü çay sözümə



Bir beşik tək inamın körpəsini yırğalasa

Çalacaqdır zamanın torpağı lay- lay sözümə



Min günəş istiliyin yaymasa can kövşəninə

Yalvara- yalvara yaxmaz baxışın yay sözümə



Lal baxışlar mənə qaqqıldadı dedim; ey-y-y

Döndü (Fəryad)ə gözüm ağladı hay- hay sözümə.



Ərdəbil 86/10/2 Əsəd nikfal "Fəryad"




Mən də sən də

Çox dənizlər boğmuşam bir damcı tufandan sarı

Min qəzəl öldürmüşəm bir kəlmə qan- qandan sarı



Ta səni sən tək yazam, sən tək yayam öz şerimə

Zövqümə tor qurmuşam söz adlı ceyrandan sarı



Bir gecə bir an səni gördüm içimdə ay kimi

Bir ömürdür can verir ruhum o, bir andan sarı



Düzdür ellər söylədi hər aşiqin dövranı var

Tər təmizdir eşq, çirkinlətmə dövrandan sarı



Mən də döndüm sən də döndün mən qana sən xəncərə

Mən yazıq səndən sarı, sən bəxtəvər qandan sarı



Şəmə söylə can nədir pərvanəyə bax öl, əri

Baş əyirsən, yaş tökürsən bir quru candan sarı



Min dilək(Fəryad)ı min dərdi satarlar bir ada

Bir ürək çırpınmasa hər yerdə vücdandan sarı.





Ərdəbil 86/10/10 Əsəd nikfal "Fəryad"




Yam yaşıl

Varlıq yenə təbiətə can verdi yam yaşıl

Mən də gərək bu şeri yazanda yazam yaşıl



Gəl- get dolub ürəklərə gömgöydü sevgilər

Gözlər tamam yaşıldı baxışlar tamam yaşıl



Hər yer salam- kalamdı yer- göy fərəhlənir

Dildə salam yaşıldı, dodaqda kalam yaşıl



Əllər çalır, ürək oxuyur, gözlər oynayır

Mən də gərək bu mərəkədən pay alam yaşıl



Mənki qulubəna ətəyindən yapışmışam

Həvvel deyəndə hal, gərək hallanam yaşıl



Cismimdən öncə ruhuma lazımdı toz tökəm

Ruhum yaşıl geyinməsə mən olmaram yaşıl



Mənlə yaşıllığın dadını duydu ruzgar

Yurdum- yuvam yaşıldı mənim, el- obam yaşıl



Mənlik deyil yaşıl yaşamaqdan əl üzmürəm,

Çün ki atam yaşıl yaşayıbdır, anam yaşıl



Od var cəhənnəmin odudur, od var eşq odu

Yansam da el yolunda gərəkdir yanam yaşıl



Qıpqırmızı gül oldu mənim sapsarı üzüm

(Fəryad)ə bax ki, rəngi ağapbaqdı yamyaşıl.



Ərdəbil 87 Əsəd nikfal "Fəryad"bahar




Neçəyə

Ay ağa: bir baxım ulduzlu sədaqət neçəyə?

Bir qələm atifə, bir şaxə məhəbbət neçəyə?



Nə tükanda, nə bazarda nə şəhərdə tapılır

Sən də vardırsa denən yaxşı ədalət neçəyə?



Bütün alverdə yalandan dedilər əsldi bu

Düzü var səndə əyər söylə həqiqət neçəyə?



Yer- göyü saldım ayaqdan sənə çatdı gümanım

Bir günəş çoxdusa bir zərrə sədaqət neçəyə?



Moc tək çox yumuşaqdır ürəyim dəymə, sınar

Bundan ötrü gəzirəm sahili hörmət neçəyə?



Bahalıqdır demə, bir bəli ver al min ləli

Onda bilməzsən ədalət neçəyə ət neçəyə?



Nə alan var nə satan, bir kəs onun tutmur adın

Gözdə bilmir ki, nəcabət neçə qeyrət neçəyə?



Məndəki mənliyimi izzəti nəfsim yaşadır

Ölərəm çatmasa (Fəryad)ıma izzət neçəyə?



Ərdəbil 87/2/14 Əsəd nikfal "Fəryad"




Bir küzə oxay

Duzlu bir həncərəyəm dadlı haraydan de mənə

Bağlı bir pəncərəyəm çöldəki haydan de mənə



Bir içim nay- naya həsrətdi susuz dil- dodağım

Bir az, az ağla, bir az, az dədə vaydan de mənə



Nəfəsi xonçaya doldur qurumuş bir ağacam

Odlu çərşənbə qatışdır yelə paydan de mənə



Sevgidən kürsü quraq mən danışım sən qulaq as

Bir baxış isti çörəkdən, acı çaydan de mənə



Balama qurban inəklər, balama qurban özüm

Sal yada Xan nənəni lay bala laydan de mənə



Qızların çəşmə başında saçını hörməkdən

Ya cavanlar güləşən çimməli çaydan de mənə



Qayıdanda kişilər evə çöldən xəstə, susuz

Bir qadın atifə bir küzə oxaydan de mənə



Sağ- sola baxma ki, düz yol səni yarə yetirər

Nə o taydan danış ay göz, nə bu taydan de mənə



Aşığın son sözü ay dad aman ay dadə çatar

Sən də (Fəryad)ə bax öyrən aman aydan de mənə.





Ərdəbil 87/2/12 Əsəd nikfal "Fəryad"




Dolan sənsizliyi

Süzdü kəlmə- kəlmə tamsındım yaman sənsizliyi

Şerimə zəhridi doldurdu zaman sənsizliyi



Hər qədəmdə dizlərim əsməzdi yarpaqlar kimi

Bir ağır yük tək çəkə bilsəydi can sənsizliyi



Laxta- laxta yol kəsibdir qəlbimi dildən salıb

Dərdə düşməzdim qana bilsəydi qan sənsizliyi



Heç bilirsən gün niyə görmür günü ağlar keçir?

Pərdə çəkmiş dağların üstə duman sənsizliyi



Söz çıxardar kölgələr sənsiz dolansam küçəni

Gər inanmırsan mənimlən bir dolan sənsizliyi



Min varaq sənsizliyə yandım cavabın almadım

Düz deyirsənsə özün ver imtahan sənsizliyi



Intizarın şövqü çoxdur məndə, qaldım ölmədim

Göy də izzətdən düşər çəksə bir an sənsizliyi



Bir acı çaydır bu dünya nə dadı var nə duzu

Min araz ağlar içən bir istəkan sənsizliyi



Bir yuxudur sankı (Fəryad)ım çıxır çıxmır səsim

Kaş ayılaydım olaydı kaş, yalan sənsizliyi.



Ərdəbil 87/2/21 Əsəd nikfal "Fəryad"




Nə düşməndi bu dost

Duyğumun hər nə qədər var mənə dəysin qadası

Axı dostumdu mənim düşmənə dəysin qadası



Öz içində yanır ancaq, çölə şənlik calayır

Ürəyimdir ki, günəşdir çənə dəysin qadası



Quşu aldatdı tora saldı nə düşməndi bu dost

Oxların, daşların allah, dənə dəysin qadası



Dəstə- dəstə gülü qurban dərərəm göz yaşına

Səssiz ağlar bulağın susənə dəysin qadası



Ay yalançı demə nəfsin qolunu bağlamışam

Tərsə divin də yalansa, sənə dəysin qadası



Daş dəyəndə sənə şeytan desə ax- vay nə əcəb

Gərək əhrimənin əhrimənə dəysin qadası.



Ərdəbil 87/2/29 Əsəd nikfal "Fəryad"




Məni söndürmə

Məni söndürmə çıraqlar qonağımdır bu gecə

Külə basdırma ocaqlar qonağımdır bu gecə



Daş ürəklərdən uzaq saxla mənim baş- gözümü

Güzgüdən güzgü qonaqlar qonağımdır bu gecə



Tök üzə halımı gizlətmə pərişanlığımı

Üstümü örtmə daraqlar qonağımdır bu gecə



Bir diləm bağlama lallıqda məni qoy dolanım

Yerimi rahla dodaqlar qonağımdır bu gecə



Qaş- qabaq sallama göydən yerə novdan buzu tək

Min günəş gözlü yanaqlar qonağımdır bu gecə



Durna- durna gözümə qondu ötən xatirələr

Bu yaxınlıqda uzaqlar qonağımdır bu gecə



Dum duru ləhcə, sərin nəğmə, susuz şerimə qat

Lil nəfəs çəkmə bulaqlar qonağımdır bu gecə



Gecə bağrında şafaq tək göz açan (Fəryad)a bax

Yuxuya yer sal oyaqlar qonağımdır bu gecə.



Ərdəbil 87/3/6 Əsəd nikfal "Fəryad"




Nağıl

Sözü vardır ki, qonaqlıq verəcək ay küçəmizdə

Ulduz- ulduz qapılarda salacaq hay küçəmizdə



Sözü vardır ki, səfərdən gələcək buxçası əldə

Xonçası başda günəş paylayacaq pay küçəmizdə



Sözü vardır ki sərin yel əsəcək nəğmə dilində

Nəfəsi dolduracaq tellərə nay- nay küçəmizdə



Sözü vardır gələcək şənbədə çərşənbə donunda

Olacaq payızımız, yaz, qışımız yay küçəmizdə



Sözü vardır ki, qızılgül gələcək elçi, qızıl yox

Arzılar əl açacaq, oynayacaq ay küçəmizdə



Saatın zəngi oyandı mənə tez- tez dedi yatma

Bu şirinlikləri baldan da şirin yay küçəmizdə



Bir yuxuymuş dedim ey vay belə sözlər ki var imiş

Göz yaşım döndü qana axdı acı çay küçəmizdə



Düşdü göydən neçə alma biri (Fəryad)ıma çatdı

Biri kal çıxdı biri ağladı hay- hay küçəmizdə.



Ərdəbil 87/3/8 Əsəd nikfal "Fəryad"




Qan pərdəsi

Yox- yox qaşın diliyəm yar dilindəyəm

Bilməm yox dilində ya da var dilindəyəm



Tarda batır səsim nəfəsim teldə güllənir

Bir an telin dilində bir an tar dilindəyəm



Bir kəlməyəm ki öz qabığımdan çıxan kimi,

Qan pərdəsində dillənirəm nar dilindəyəm



Bir ömrdür zaman boğazımdan tutub sıxır

Mənlik deyil dilim uzanır dar dilindəyəm



Baxma ki donmuşam bulaq ollam günəş sözün,

Çöldən çölə axıb yayaram qar dilindəyəm



Öz qəlbinin qanında boğulmuş şafaq kimi

Son (Fəryad)ım gedir göyə divar dilindəyəm.



Ərdəbil 87/4/6 Əsəd nikfal "Fəryad"




Bəs kim biləcək

Gözümdən süzdü ulduzlar nə ay bildin nə sən bildin

Dilimdən axdı həsrətlər nə çay bildi nə sən bildin



Nəfəs gəldi yerə ancaq nə gül bitdi nə də sevgi

Alışdı yandı çərşənbə nə pay bildi nə sən bildin

Kimin dərdin bilir kimlər?! Belə səssiz xəzan oldum

Həyat adlı qəbir içrə dirikən basdırıldım mən

Canım içrə canım çıxdı, nə vay bildi nə sən bildin



Deim day bəsdir ay ulduz, duzumda yoxdu dad sənsiz

Nə duz qaldı, nə dad qldı, nə day bildi nə sən bildin



Belə ehmal çığırdım mən, kağaz yandı, qələm sındı

Qəzəllər gəldi (Fəryad)ə nə hay bildi nə sən bildin.



Ərdəbil 87/9/20 Əsəd nikfal "Fəryad"




Bayram payı

Odlanmaq imiş eşqdə ulduzların payı

Bir xonça niskil imiş adamsızların payı



Yel tək qanadlanıb buludun üz- gözün silək

Ay can verər verilməsə ulduzların payı



Çox yerdə var ilan göyərir gül göyərmədən

Dağ- daş solar göyərməsə yapızların payı



Bayram gələndə bal kimi gözlər şirinləşər

Yaddan çıxar acı söz olar duzların payı



Çərşənbə gəlsə süfrələri sin, bəzər bütün

Od yansa şam kimi əriyər buzların payı



Sevda səsi, sazın sözü, sevmək, sevim, sevinc

Bunlardan olmadı biri yalqızların payı



tikib gözün qapıya pay gələ könül Çoxlar

Sən də bu şeri yaz, atasız qızların payı.



Ərdəbil 87/22/20 Əsəd nikfal "Fəryad"




Çox az

Zövqümü islatsa qıtlıqda nazın bir damcısı

Şaiəm bəsdir mənə bir az yazın bir damcısı



Bir qanad vurmaqla allam göyləri ağuşimə

Üstümə qonsa qəfəsdə pərvazın bir damcısı



Dəryada quşlar, balıqlar göydə hal eylər bütün

Döş- döşə qoysa mənimlən bir sazın bir damcısı



Göz gülər saz səs verər, səs güllənər, dil güllənər

Lallığa bir an yayılsa avazın bir damcısı



Söz də bir siqar kimi yandıqca qıssalsın gərək

Odlu tufanlar göyərdər icazın bir damcısı



Çox- çox az eşqim, çox az da gizlin ahım var mənim

Qanlı dəryalar boğar bu, çox azın bir damcısı



Olmaz- olmaz söyləmə pürçüm tapar bizdən rəqib

Öldürər (Fəryad)ı olmaz olmazın bir damcısı.





Ərdəbil 88/1/19 Əsəd nikfal "Fəryad"




Qənim

Mənə bir özgəsi yox, nazlı yar qənim çıxdı

Ürəkdə bəslədiyim duyğular qənim çıxdı



Canım qurtardı qəfəsdə, göyərdi balu pərim

Yaşıl qanadlarıma son bahar qənim çıxdı



Yox əllə aldım ələ, hər nə vardı hər gözdə

Şirin bu al vberimə hər nə var qənim çıxdı



Tarı da bağrıma basdım sinəmdə döndü oxa

Sızıldayan səsimə qanlı tar qənim çıxdı



Dolaşdı boynuma dar tək nəfəs yolun kəsdi

Mənə nə yar, nə də divar damar qənim çıxdı



Dilində bəslədi eşqi əlində öldürdü

Sənə belə deyim; eşqə şuar qənim çıxdı



Dedim dadı yayılar ruzgarə (Fəryad)ın

Yayılmadı canıma ruzgar qənim çıxdı.



Ərdəbil 87/1/21 Əsəd nikfal "Fəryad"




Durum gedim

Bu tayda süfrə açıldıqca dad məni çağırır

O tayda şer yayıdıqca ad məni çağırır



Bu tayda bir hələlik qüdrətin qızıl boğazı

O tayda torpaq olan Keyqubad məni çağırır



Ağır iradəmi pambıq kimi oda çəkmə

Bir eşq vardı ki orda polad məni çağırır



Məni aparma bağa neylirəm adı ya yadı

Qəfəsdə bir qana batmış qanad məni çağırır



Acı düzün qadasın alsa aynalı könlüm

Şirin yalanlara qarşı, inad məni çağırır



Bahar coşur qəzəlimdən yaşıllığın nəfəsi,

Çəkir xəzəllərin altında dad məni çağırır



Tanış gəlir mənə (Fəryad)ı kim adamsızdır?

Durum gedim ki, tanış çıxdı yad məni çağırır.



Ərdəbil 88/1/21 Əsəd nikfal "Fəryad"




Təkcə siqar

Gül açanda baxışım xar tanış çıxdı mənə

Dil açanda boğazım dar tanış çıxdı mənə



Səndə itməkdən üçün çıxdım özümdən qırağa

Hər qədəmdə neçə divar tanış çıxdı mənə



Sən gələndə adımı pozdular sənsizlikdən

Söz gələndə yenə amar tanış çıxdı mənə



Acı ömrüm kimi yandıqca güdəldi nəfəsi

Təkcə bu şəhridə siqar tanış çıxdı mənə



Dərdimi gizlədərəm nay nayın altında dedim

Bara qoydum özümü tar tanış çıxdı mənə



Çox xəbərdə dedilər istəməli şairidi

Mən öləndən sora əxbar tanış çıxdı mənə



Elin içrə daha tumarı pozuldu dedilər

Doldu (Fəryad)ilə tumar tanış çıxdı mənə.



Ərdəbil 88/1/23 Əsəd nikfal "Fəryad"




Parça- parça arzı

Nəfəs çəkəndə haraylar boğaz- boğaz biçilir

Oraq- oraq sazağın əllərində yaz biçilir



Qəfəs- qəfəs yumulanda qanad ümid kəsilir

Qanad- qanad kəsiləndə ümid boğaz biçilir



Bitəndə nazlı baxışlar oxun gözü götümür

Gözün yumur açır ağzın, baxışda naz biçilir



Belə əkinçiliyi bilmirəm kim öyrətdi?

Ki, odlu söz əkilir sinəm üstə saz biçilir



Sınıq ürəklərə bir kimsə üz dolandırmır

Yavaş- yavaş eləbil qiblədən namaz biçilir



Görəndə elçini qızlarda arzı parçalanır

Boğazlarında bə- bə...li cahaz- cahaz biçilir



Boğur yanaqlarımı parça- parça gözdəki sel

Xana deyin saranın əyninə araz biçilir



Nədəndi bu yaralı (Fəryad)ın uca boyuna

Qanad qəvarəsi çoxdandı ki, çox az biçilir.



Ərdəbil 88/2/9 Əsəd nikfal "Fəryad"




Nə deyim

Mənimlə özgəliyə başlayanda sən nə deyim?

Sən olmasan mənə məndən bəhanə mən nə deyim?



Içim dolur boşalır, gözlərim gülür danışır

Danışdıranda məni dağlar üstə çən, nə deyim?



Biri demir ürəyim dağ kimi qara bürünüb

Hamı deyir başına düşməyibdi dən nə deyim?



Bu dünyada qəribəm heç baxış məni tanımır

Kəfən- kəfən mənə göndər bir ağ vətən nə deyim?



Cana gələndə canım başlayanda son səfəri

Mənimlə olmasa yol yoldaşı kəfən nə deyim?



Özüm ki, istəmirəm (Fəryad)ım çölə tökülə

Dağılsa şerimə dərdim, desə denən, nə deyim?



Ərdəbil 88/5/13 Əsəd nikfal "Fəryad"




Hər ikisi

Mənim canım mənim eşqim xumardı hər ikisi

Sənin gözün, sənin arzın bahardı hər ikisi



Yaman gözün dili yansın mənə ölüm, sənə söz

Mən olmasaydım üzərlik çıxardı hər ikisi



Belə qulaqlarımı doldurubdu sənsizlik,

Ki söz eşitməsələr küsməkardı hər ikisi



Yumanda gözlərini eybim örtülür birbir

Abır tökən küçələrçün duvardı hər ikisi



Ya özgəliklə qoşul qaç, ya da qoşul özünə

Nə bəllidir udacaq, qumardı hər ikisi



Amandı özgələrə yalvarıb ağız açma

Göz istəsən ya da can, məndə vardı hər ikisi



Mənim bir odlu sinəm var bir az da (Fəryad)ım

Məni sevənlər üçün yadgardı hər ikisi.



Ərdəbil 88/5/25 Əsəd nikfal "Fəryad"




Bəxtim

Bir ox kimi sinəmdə becərdir yara bəxtim

Yazda qışa bax, ağ günə çatmış qara bəxtim



Ceyran kimi bir an gözümə dəydi sovuşdu

Dağ- daş özü də bilmədi getdi hara bəxtim



Yavardım ona gəlmədi vaxtında, yubandı

Döndərdi yaşıl ruhumu qanlı nara bəxtim



Kardan düşüb indi ürəyim bir para heçdi

Peşmanlasa da gəlsə də gəlməz kara bəxtim



Kaş zəlzələ tək hər uca divarı yıxaydı

Kölgə kimi yıxmaydı özün divara bəxtim



Nə sinəsi vardır mənə baş yoldaşı olsun

Nə əlləri vardır verə bir səs tara bəxtim



Yay yazda da əynin soyunub şaxta geyindi

Bar vermədi (Fəryad)ımı qoydu bara bəxtim.



Ərdəbil 88/8/17 Əsəd nikfal "Fəryad"




Arxasız

Baxma üzüm gəzib dolanır bəxtəvər kimin

Qəmlər içimdə nərə çəkir lov xəbər kimin



Bir damcı dadmışam dil ucu sevgi təklifin

Bir ömrdür ki, ağzım olubdur zəhər kimin



Mürdabə düşmüşəm kəsilibdir nəfəs yolum

Hərzə ələf içir boğazım, teşnələr kimin



Axdıqca gözlərim tutulur od tutur canım

Təqdirə bax ki əyləşib alnımda tər kimin



Yollar darıxdı ancaq intizar darıxmadı

Həsrət bitib sinəmdə adamsız şəhər kimin



Kaş varlığım üzərlik olub hay salıb yana

Sənsizliyin çıxarda gözün bədnəzər kimin



Eylər gəlib, gedən qara tapdaq bu küçədə

Alçaq tikilsə mən kimi divarı hər kimin



(Fəryad)ım arxasızdı siz allah unutmayın

Son yoldaşım durub qapıda son səfər kimin.



Ərdəbil 88/8/24 Əsəd nikfal "Fəryad"




Cəhənnəm tökülür

Dənsizlik dolubdur duru aşıma

Dügün çatılıbdır çatma qaşıma

Bir damcı da sevgi yağmır başıma

Mahnı yağa- yağa, tar yağa- yağa.



Sinəm kağaz oldu, ox qələm oldu

Hər yerə üz qoydum qəm ələm oldu

Təbiətdən payım daşkələm oldu

Heyva yağa- yağa, nar yağa- yağa.



Bülbül tək oxudum bağda beş on- gün

Sonra qanadıma vurdular dügün

Indi bir qəfəs də yoxdu mənimçün

Bahar yağa- yağa, bar yağa- yağa.



Qürbət səsi gəlir yardan, diyardan

Yaz dərə bilmirəm bağdan, bahardan

Yarsız dolanıram damdan, divardan

Sevgi yağa- yağa, yar yağa- yağa.



Nəfəs boğazımı yaman sıxıbdır

Ölüm dura- dura məni yıxıbdır

Yaşayış mənimçün yoxa çıxıbdır

Varlıq yağa- yağa, var yağa- yağa.



(Fəryad)ım od kimi çıxır içimdən

Yer, göy qış içində, od içində mən

Cəhənnəm tökülür üstümə göydən

Yağış yağa- yağa, qar yağa- yağa.



Ərdəbil 88/9/4 Əsəd nikfal "Fəryad"




Mən öləndən sonra

Bilirəm rəhmə gələr yar mən öləndən sonra

Pərdə- pərdə açılar tar mən öləndən sonra



Hələ hey rəngi atır, hey saralır, hey bozarır

Bilirəm bar gətirər bağ mən öləndən sonra



Bir baxım ulduz üçün bir ömür aysız yaşadım

Gün çıxar çayda çalıqlar mən öləndən sonra



Tüstü- tüstü dodağım qarnına doldurdu odu

Qorxasan sönməyə siqar mən öləndən sonra



Nara əl vurma amandır hələ daşdır ürəyi

Daşa əl vursan olar nar mən öləndən sonra



Qışda da yağdı alov yer, göyümü yandırdı

Çəkilər üz- gözümə qar mən öləndən sonra



Mənə baxma hara qondum ya ox oldu ya qəfəs

Tapılar quşlara divar mən öləndən sonra



Düzdü dəryadə susuzluqdan ölən bir balığam

Sel kimi ağlayanım var mən öləndən sonra



Nə qədər var nəfəsim (Fəryad)ımı təngə salar

Boğazımda boğular dar mən öləndən sonra.



Ərdəbil 88/10/27 Əsəd nikfal "Fəryad"




Yara şairi

Kim bilir hardadı ruhum haranın şairiyəm?

Mən ürəklərdəki yanqın yaranın şairiyəm



Ayağım yerdədir ancaq baxışım ulduz əkir

Haranın bağlısıyam gör haranın şairiyəm?



Min Muğan Xançobanın dərdi dağılmış sinəmə

Min Araz vardı gözümdə Saranın, şairiyəm



Gecənin yazdım adın rəngi boğuldu kağazın

Üzüm ağdır ki bu bəxti qaranın şairiyəm



Duzlu da olsa səsim bir para baxmır sözümə

Dadlı da olsa sözüm bir paranın şairiyəm



Seldi (Fəryad)ım onun bağlamaq olmaz qolunu

Kim bilir hardadı ruhum haranın şairiyəm?.



Ərdəbil 88/11/12 Əsəd nikfal "Fəryad"




Sənsiz

Kök salsa da yaz məndə, çəmənsiz qala sənsiz

Dağlar baş açıb üz- gözü çənsiz qala sənsiz



Gəl körpələri nazla, çətindir atasızlıq

Şer adlı balam zülümdü mənsiz qala sənsiz



Sənsizliyi udmaq acı sözdür yemək olmur

Quşlar da gərək ölsə də dənsiz qala sənsiz



Tək bir başa mən neyləyə billəm tut əlimdən

Nəzr eyləmişəm baş da bədənsiz qala sənsiz



Eşqə ölüm olsun özünü varlığa büksə

Sənsizliyə can versə kəfənsiz qala sənsiz



Nə bir yeri vardır, nə də yurdu yiyəsidir

Dünya, nə rəvadır ki, vətənsiz qala sənsiz



Ulduz yerinə daş səpələr göylərə bir bir

(Fəryad)ım əyər bir gecə sənsiz qala sənsiz.



Ərdəbil 88/12/26 Əsəd nikfal "Fəryad"




Kəs ha kəs

Dil açmayan qanadlara göydən qəfəs yağır

Göydən yağan qəfəslərə yerdən nəfəs yağır



Zəncirdən tökülsə də göz- göz qəfəs nə söz?

Yazdan da paxla- paxla göyərmiş qəfəs yağır



Dolmuş qulaqlarım bu yalın şaqqa şaqqıdan

Qanlı qılıncdır yaşayış, kəs ha kəs yağır



Min yol bitsə gül, biri çatmaz boya, başa

Hər bir Sara axır Muğana, min Ərəs yağır



Deylər niyə sınan ürəyin yoxdu bir səsi

Valonki, güzgüdən daşın altında səs yağır



Şair odur ki həm yağa həm də gürüldəyə

(Fəryad)ə yaxşı ki hər ikisindən həvəs yağır.



Ərdəbil 89/4/26 Əsəd nikfal "Fəryad"




Bir ağız hava

Dağ- daşa çırpır özün bax, ürəkdən qulaq as

Niyə qalmış aralıqda görəsən çən? qulaq as



Dənizin də baxışında nə su vardır nə də duz

Döşənibdir elə bil ki, yerə kövşən qulaq as



Yuvanın arzısı yolda, balanın ağzı göyə

Dimdiyindən utanan quşlara dən- dən qulaq as



Qəfəsin gözləri dardır, qanadın nəfsi uca

Yerdəki göylərə də göz ucu hərdən qulaq as



Bilmirəm gülməliyəm yoxsa başa taptamalı?

Nə yaman yaxşı olar dost ola düşmən qulaq as



Özümü dərd eləsəm ehsasıma, dərdə düşüm

Bu haraylar ki, verilmiş mənə sənsən qulaq as



Bir nəfəs (Fəryad)ıma bir ağız aydın hava get

Sən oxu mən eşidim, mən alışım sən qulaq as.



Ərdəbil 89/5/18 Əsəd nikfal "Fəryad"




Şirin dərd

Baxma sənsizliyi dünya dolusu qan içirəm

Qan içində qızıl ehsas dolusu can içirəm



Acı da olsa bu sevda, nə şirindir ağızım

Sənə xatir su kimin dərdimi dərman içirəm



And içəndə sənə and olsun o, aydın adına

Ayə- ayə elə bil ruhuma quran içirəm



Sənə qurban, nə sərin sözdü ki düşmüş dilimə

Sən mənim iç qanımı mən sənə qurban içirəm



Kəsirəm öz boğazımdan sənə can bəsləyirəm

Bu oğurluqdu məyər xəlq ara böhtan içirəm?



Sahilin bəxtinə bağlanmış ağır bəxtimə bax

Uca bir daş kimi bir ömrüdü tufan içirəm



Hər gecə sübhə kimi (Fəryad)ı bal şərbəti tək

Içirəm, kim bilir ancaq necə heyran içirəm.



Ərdəbil 89/5/20 Əsəd nikfal "Fəryad"




Nə tez yubandın sən

Nə tez yubandın sən a nazlım nə tez yubandın sən?

Şikəstə kəsmə boğazlım nə tez yubandın sən?



Ağacların nəfəsi; çayların pıçıltı səsi

Yaşıl qədəmləri yazlım, nə tez yubandın sən?



Azan da dum duru niyyətlə göz tikib saata

Yubandı güzgü namazlım nə tez yubandın sən?



Gözümdə min sara duyğu boğulmağa tələsir

Haraylı, haylı arazlım nə tez yubandın sən?



Qəzəl- qəzəl qurudum öz içimdə dinlə məni

Sədəfli sinəsi sazlım nə tez yubandın sən?



Gəlin məqamlı, Muğam adlı pərdənin bəzəyi

Bayat şiraz avazlım nə tez yubandın sən?



Nə gec tələsdi mənim (Fəryad)ım nə gec dindi

Nə tez darıxdın a nazlım nə tez yubandın sən?.



Ərdəbil 87/5/20 Əsəd nikfal "Fəryad"




Susuz söz

Bir sınıq tar kimi çoxdandı ki haysızlamışam

Ildırım tək bulud altında haraysızlamışam



Başda xonça biri döymür qapımı ildən ilə

Quru çərşənbə kimi gör necə paysılamışam



Biri məndə özünü görmədi yalqız yaşadım

Rəmkə içrə boğulan bir çayam aysızlamışam



Od yağıbdır sinəmə söz əkirəm göz göyərir

Quruyub dil- dodağım çöl kimi çaysızlamışam



Bölgüdə qış mənə çatdı içi boş yaltağa yaz

Bu tay ehsasımı dondurdu o taysızlamışam



Dil quru, göz də susuz şövlə çəkir söz də susuz

Harda var bir sulu bardaq ki oxaysızlamışam?



Gecədi, çöldü, təkəm yox səsimə səs verənim

Dağ da (Fəryad)ımı qaytarmır ahaysızlamışam.



Ərdəbil 81/7/22 Əsəd nikfal "Fəryad"




Xəbərsiz

Qəriblik odunda səssiz yanıram

Yandıqca ayrılıq dərdin qanıram

Dənsiz dəyirman tək boş fırlanıram

Tayfadan xəbərsiz, eldən xəbərsiz.



Bir zaman itmişdim eşq həvəsində

Indi boğuluram qəm ərəsində

Qanadım bağlıdır bağ qəfəsində

Gülşəndən xəbərsiz, güldən xəbərsiz

Tayfadan xəbərsiz, eldən xəbərsiz.



Nə həmdərdim var nə də sırdaşım

Nə dodağım gülür nə də göz- qaşım

Səssiz boğur məni axan göz yaşım

Yağışdan xəbərsiz, seldən xəbərsiz

Tayfadan xəbərsiz, eldən xəbərsiz.



Ad yoxdu Fərhaddan şirin sözümdə

Məcnun tək görsənmir Leyla gözümdə

Ancaq, sərgərdanam özüm özümdə

Kövşəndən xəbərsiz, çöldən xəbərsiz

Tayfadan xəbərsiz, eldən xəbərsiz.



Evlər yıxan fələk bir gün inaddan

Məni ayrı saldı qoldan- qanaddan

Toz basmış tar kimi çıxmışam yaddan

Zəxmədən xəbərsiz, teldən xəbərsiz

Tayfadan xəbərsiz, eldən xəbərsiz.

Rəngimi uduzdum alyanaq kimi

Ayrılıq odunda yandım yağ kimi

Sındım yavaş- yavaş bir daraq kimi

Birçəkdən xəbərsiz, teldən xəbərsiz

Tayfadan xəbərsiz, eldən xəbərsiz.



Ellərə (Fəryad)ım gərək bildirə

Quru yarpaq kimi can verə- verə

Qırıldım budaqdan yıxıldım yerə

Gərmicdən xəbərsiz, yeldən xəbərsiz

Tayfadan xəbərsiz, eldən xəbərsiz.

Uca boy kəfən

Elə tovsuzlamışam, çən də çəməndir mən üçün

Köçəri yel kimi qürbət də, vətəndir mən üçün



Gözü kor pəncərələrdən elə qorxubdu gözüm

Günəşin də gözü aydındısa, çəndir mən üçün



Nə yaman qaldı başım güzgü kimin özgələrə

Daşa baxmaqdan aman yoxdu nədəndir mən üçün?



Dedilər çox uca boydur yaraşır əyninə naz

Biçdilər bilmədilər naz! kəfəndir mən üçün



Başımı saxladı yandırsa da öz əl- ayağın

Ürəyim baxma ki başsızdı bədəndir mən üçün



O qədər baldan ağı, yardan ilan dənləmişəm

Bir quşam ovçuların da oxu dəndir mən üçün



Saz olub min hava çaldın mən üçün ay havalı,

(Fəryad)ım indi nə səndir, nə də məndir, mən üçün.

